Ebola-serum dalk oor twee weke beskikbaarPatricia Carrick van Dokters Sonder Grense kan slegs help om hierdie pasiënt in Sierra Leone se pyn te verlig. Foto: Julien Rey, Dokters Sonder Grense Die Wêreldgesondheidsorganisasie (WGO) hoop om oor twee weke ’n serum beskikbaar te hê wat aan siek ebolapasiënte in Liberië toegedien sal kan word. Die serum word van die teenliggampies van mense ontwikkel wat ebola oorleef het. Daar sal na verwagting nie baie van hierdie serum wees nie, omdat nog min mense die siekte oorleef het. Die WGO het ook bekend gemaak dat daar aan twee voorkomende entstowwe gewerk word en hoop om teen Januarie volgende jaar 20 000 mense te kan inent. Lees meer in die BBC se artikel. Intussen het die WGO reeds bevestig dat die ebola-uitbrekings in Nigerië en Senegal verby is en geen verdere oordrag plaasgevind het nie. Volgens die WGO se statistiek het minstens 4 546 teen 17 Oktober uit 9 191 gevalle van ebola gesterf.